Diari Oficial de la Generalitat Valenciana


Sumari del DOGV 5521, del 28-05-2007 (2007/6401)

RESOLUCIÓ de 4 de maig de 2007, de la Directora General de Relacions amb les Corts i Secretariat del Govern de la Presidència de la Generalitat, per la qual es disposa la publicació del Conveni de col?laboració entre la Generalitat i l'Ajuntament d'Alzira per a l'obertura de l'Oficina PROP en el municipi d'Alzira.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5521

Data del DOGV
:   28-05-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/6401


Data del document
:   04-05-2007

Organisme emissor
:   Presidència de la Generalitat

Tipus de document
:   Resolució

Descriptors 

:   * Alzira
    * administració local
    * relació administració-administrat
    * informació
    * cooperació administrativa

RESOLUCIÓ de 4 de maig de 2007, de la Directora General de Relacions amb les Corts i Secretariat del Govern de la Presidència de la Generalitat, per la qual es disposa la publicació del Conveni de col'laboració entre la Generalitat i l'Ajuntament d'Alzira per a l'obertura de l'Oficina PROP en el municipi d'Alzira. [2007/6401]  
Subscrit, després de la tramitació prèvia reglamentària, entre la Generalitat i l'Ajuntament d'Alzira, el 22 de març de 2007, un Conveni de col·laboració per a l'obertura de l'Oficina PROP en el municipi d'Alzira, i en compliment del que establix la clàusula desena del Conveni, cal publicar en el Diari Oficial de la Comunitat Valenciana l'esmentat Conveni, que ha quedat inscrit en el Registre de Convenis amb el número 0187/2007, i que figura com a annex d'esta resolució.  
València, 4 de maig de 2007. La directora general de Relacions amb les Corts i Secretariat del Govern: Angélica Such Ronda.  
CONVENI DE COL·LABORACIÓ ENTRE LA GENERALITAT I L'AJUNTAMENT D'ALZIRA PER A L'OBERTURA DE L'OFICINA PROP EN EL MUNICIPI D'ALZIRA  
Alzira, 22 de març de 2007  
REUNITS  
D'una banda, el Sr. José Ramón García Antón, com a conseller de la conselleria d'Infraestructura i Transport, nomenat pel Decret 5/2003, de 20 de juny, del president de la Generalitat, pel qual es nomenen els consellers, el portaveu i el secretari del Consell de la Generalitat (DOGV núm. 4527, de 21 d'agost), en nom i representació de la Generalitat, especialment facultat per a este acte per l'Acord del Govern Valencià de 2 de febrer de 2007.  
I d'una altra, la Sra. Elena María Bastidas Bono, alcaldessa presidenta de l'Ajuntament d'Alzira, en nom i representació d'este, especialment facultada per a este acte per l'Acord del Ple adoptat en la sessió de 22 de febrer de 2006.  
EXPOSEN  
La configuració a la Comunitat Valenciana d'unes administracions públiques eficients, pròximes a la ciutadania i capaces d'atendre satisfactòriament les seues demandes i peticions presents i actuals o futures i potencials, ha constituït un dels principals objectius del Consell de la Generalitat des que començara el seu planejament estratègic en Tecnologies de la Informació i la Comunicació (TIC) el 1996 amb el Pla Estratègic per a la Modernització de l'administració Valenciana, PEMAV. És en este moment quan es dissenya i comença a aplicar-se la idea de l'oficina PROP com a element que possibilita una prestació de béns i servicis públics sustentada sobre l'excel·lència, així com d'una gestió desconcentrada funcionalment al mateix temps que integrada pel que fa a les administracions que intervenen.  
A través del 2n Pla de Modernització de la Comunitat Valenciana, MODERNITZA.COM, aprofundix la filosofia i pràctica dels PROP, si bé es posa l'èmfasi en el necessari canvi de cultura corporativa, en la transformació del concepte de servici públic, es desplaça l'accent de l'estricte sentit administrativista de "procediment" al més modern de "servici" i, fonamentalment, es passa a una autèntica administració electrònica, interactiva, transaccional i orientada cap al ciutadà.  
En l'actualitat, i des del 12 de maig de 2004, la vigent estratègia del Consell de la Generalitat en matèria de Telecomunicacions Avançades i de Societat Tecnològica i del Coneixement, AVANTIC 2004-2010, a través, fonamentalment, del projecte SIMAC (Sistema Integral Multicanal d'Atenció al Ciutadà), assumix la trajectòria decennal hi haguda en l'atenció al ciutadà, alhora que dinamitza el seu sentit, plantejament i contingut. Es tracta d'oferir uns servicis de qualitat promovent l'administració intel·ligent, o i-Administració, que integra tots els canals de relació amb el ciutadà, i els posa a la seua disposició i demanda de manera coherent i senzilla. És l'administració que anticipa les seues peticions, que s'avança a les seues necessitats, és una administració, en fi, focalitzada en el servici eficient als ciutadans per als quals treballa.  
L'administració intel·ligent del segle XXI és aquella que aprofita tots els recursos tecnològics disponibles per a posar-los al servici dels ciutadans, en la mesura que estos els requerisquen o es preveja la seua necessitat, i amb total transparència, senzillesa i proximitat.  
En la configuració d'esta nova administració i parlant d'integració de canals, infraestructures, continguts, servicis i demandes, no es pot desconéixer la realitat pluriadministrativa de les nostres societats, on la convivència dins de la Comunitat Valenciana de tres àmbits burocràtics de gestió dels servicis públics: el local, l'autonòmic i el de l'administració general de l'Estat, exigix, dins del respecte a l'autonomia de cada un d'eixos àmbits, també la necessària coordinació i l'esforç per a oferir el millor servici als nostres comuns ciutadans.  
Des de l'anterior perspectiva, la col·laboració entre l'administració local i l'administració del Consell de la Generalitat, com a representants de les dos de les administracions pròpies de la Comunitat Valenciana, esdevé indispensable si es vol avançar en esta administració única tecnològica o en esta xarxa d'administracions de telecomunicacions integrades (RATI), com a elements estratègics d'uns servicis públics d'excel·lència, d'igualtat de qualitat i d'eficiència que demanden els nostres ciutadans.  
Els PROP són pilars bàsics en l'esquema organitzatiu d'aproximació i proximitat de l'administració als ciutadans, tant en la seua principal dimensió d'atenció presencial, com també com a entorns on el ciutadà puga interaccionar telemàticament amb qualsevol administració a través de "punts d'accés a l'autoadministració", o on confluïsquen l'oferta administrativa integrada de les administracions i les demandes de cada un dels ciutadans. En tot cas, contribuir a millorar la comunicació entre aquelles i estos, procurar que la proximitat determine un millor coneixement mutu que, a la fi, es traduïsca en la millora contínua dels servicis.  
El present conveni és, doncs, una manifestació patent d'eixa voluntat comuna de les administracions local i autonòmica d'acostar-se als nostres ciutadans, desconcentrar o descentralitzar les seues funcions, de continuar esforçant-se per la col·laboració interadministrativa, contribuir a un nou concepte i realitat pràctica de prestació dels servicis públics.  
En este sentit, l'Ajuntament d'Alzira, conscient del valor que s'aporta per mitjà de la constitució del PROP-ALZIRA, i plenament implicada en la consecució d'eixa avançada administració del segle xxi, posa a la disposició de la dita descentralització funcional de servicis que suposen els PROP els elements infraestructurals, materials i personals necessaris per a l'òptim exercici de les comeses assignades a l'oficina PROP, i s'assumixen els costos de gestió i s'integren, així mateix, els mateixos servicis que oferix aquella corporació.  
En conseqüència, per tot això que s'ha exposat, les parts que subscriuen el present conveni acorden les següents:  
ESTIPULACIONS  
Primera. La Generalitat manifesta el propòsit de col·laborar amb l'Ajuntament d'Alzira, en l'obertura i la posada en funcionament de l'oficina PROP-Alzira.  
A través d'esta oficina es portarà a efecte la descentralització de servicis de la Generalitat i s'integraran amb els servicis municipals més rellevants.  
Segona. La Generalitat aportarà a esta oficina els recursos humans necessaris per a la prestació dels servicis d'informació general i d'informació sobre expedients iniciats a instàncies de part el destinatari dels quals siga la Generalitat.  
Tercera. La Generalitat dotarà estes oficines de la infraestructura de comunicacions necessària per a garantir l'accés a les seues bases de dades.  
Quarta. La Generalitat realitzarà la instal·lació dels programes i de les bases de dades de la GVA necessaris per a l'atenció al ciutadà, així com el seu manteniment.  
Cinquena. Per la seua banda, l'Ajuntament d'Alzira destinarà el local situat a la pl. de Casassús, propi de la casa consistorial, per a la posada en funcionament de l'oficina PROP, així mateix realitzarà l'obra civil corresponent per al seu funcionament, que inclourà les instal·lacions de cablejat estructurat seguint els estàndards de la Generalitat Valenciana, que s'inclouen com a annex al present conveni, i, així mateix, la infraestructura de comunicacions per a l'accés a les bases de dades municipals.  
Sisena. L'Ajuntament dotarà estes oficines de la infraestructura informàtica, la gestió d'esperes, la senyalització i el mobiliari necessari d'acord amb els estàndards d'atenció al ciutadà definit com a annex a este document.  
Setena. L'Ajuntament d'Alzira designarà, almenys, un funcionari que atenga les tasques d'informació municipal i el registre de documents per a la qual cosa caldrà ajustar-se al que disposa la Resolució d'11 de juny de 1997, per la qual es disposa la publicació del conveni marc entre l'administració general de l'Estat i la Comunitat Valenciana per a la col·laboració en la progressiva implantació d'un sistema intercomunicat de registres entre l'administració general de l'Estat, l'administració de la Generalitat Valenciana i les entitats locals de l'àmbit territorial de la dita Comunitat Autònoma (DOGV núm. 3014, de 16 de juny).  
Així mateix, l'Ajuntament designarà els funcionaris que considere necessaris per a dur a terme la gestió dels procediments municipals descentralitzats si és el cas.  
Huitena. L'Ajuntament es farà càrrec de les despeses corrents que genere el funcionament de l'oficina.  
La Generalitat i l'Ajuntament acorden estudiar les pautes que s'han de seguir per a la materialització d'este projecte, i les actuacions que s'han de realitzar es fixaran a través dels corresponents convenis interadministratius. Amb este fi es constituirà una comissió mixta integrada per representants de les dos parts.  
Novena. El present conveni entrarà en vigor el dia de la firma i tindrà una duració indefinida. No obstant això, es podrà extingir per qualsevol de les causes següents:   
a) Per mutu acord de les parts.  
b) Per incompliment de les obligacions assumides per cada una de les parts.  
c) Per denúncia d'una de les parts, després de l'avís previ de sis mesos, com a mínim, en què s'haja d'extingir.  
Deu. Este conveni s'inscriurà en el Registre de Convenis de la Generalitat Valenciana i serà publicat en el Diari Oficial de la Comunitat Valenciana.  
I com a prova de conformitat amb tot el que s'ha exposat anteriorment, els compareixents firmen al lloc i en la data indicats.  
El conseller d'Infraestructures i Transport  
José Ramón García Antón  
L'alcaldessa presidenta  
Elena María Bastidas Bono